मेरे कमरे कन्ने इक निक्का जनेआ होर कमरा हा। दो रपे महीने कराए बाला। उस इच हसना नां दी इक रंडी आई बसी ही। हसना अजें जोआन गै ही। उसदा ते आजादी दा शैल साथ बनी गेआ। आजादी दिनभर उसै दे जाई बेठी दी रौंह्दी। हसना दे सारे चज उसने सिक्खी ले, जनेई ओह् रंडी ही, उऐ जनेह् हे उसदे गाह्क। कोई पा भर तेलै दियां पूरियां लेई औंदा, दूआ दोआन्नी सैकड़ा वाले पंञा दाने अम्ब। कुसै गी दौं गज ननून कपड़े दी तां कुसै गी मखमली बूटै दी फरमाश पांदी। मेलै-तमाशै जंदी तां दौं-चार बदमाश कन्ने होंदे। कुसै बड्डा पग्गड़ सिर बन्ने दा होंदा, मायां लगा कुर्ता जां अंगरखा लाए दे। कुसै धोती, कुसै घुटन्ना लाए दा, ते हत्थै च डांग लेदी होंदी। गल फुल्ले दे हार। हसना बड़े नखरें कन्ने उंदे कन्ने चलदी। हरनै वाली सरां च जाइयै इक बोतल देसी शराबै दी भुक्कड़ियै ते अड्डो-खोड़े खंदी गांदी हसनां कदें इक कन्ने, कदें दूए कन्ने बाहीं गंढियै चलदी। कदें कुसै दे गल जप्फी मारियै, बजारै इच फिरदी। गाल-मोआल, जुत्ती-खोसड़ा जलदा। उसदे इक दौं साथी रस्ते गै ढेई पौंदे। किश ढौंदे-पौंदे मेले तोड़ी पुजदे। उत्थें चरस दे दम लगदे। उदे बिचा जिसगी होश होंदी जां मता चरक्टा होंदा ओह् यारें गी बुत्ता देइयै हसना गी गंडियै अपनै घर जां उसै दे कमरै च लेई जंदा। यार लोक मेलेआ आइयै हसना दे कमरे हिट्ठ खड़ोइयै करलांदे, गालीं बकदे ते ढीमां मारदे। इन्ने चिर च कोई सपाही आइयै उनें लोकें गी तित्तर-बित्तर करदा।